Kristian Thulesen Dahl (DF), 2003-09-09:
Til fru Sandy Brinck: Der er ikke noget hokuspokus i det.
Vi har aftalt en skattelettelse sammen med regeringen, og godt halvdelen af den bliver udmøntet i 2004.
Fra 2005 og efterfølgende bliver der så afsat 1 mia. kr.
hvert år.
Det fremgår klokkeklart af finanslovforslaget.
Der er ikke tale om noget aftalebrud overhovedet.
Men det gennemføres i den samme takt, som man gennemfører skattelettelsen i, og den indfasningsperiode er der ikke noget mærkeligt i.
Vi får endda, kan man sige, indført den milliard over 2 år, selv om skattelettelsen jo først indfases i løbet af 4 år.
Så vi synes ikke, det er så tosset endda, men jeg er glad for fru Sandy Brincks harme på mine vegne, den kan hun så rejse rundt med.
Jeg er ikke så forarget over det, for jeg synes egentlig ikke, det er noget teknik, det er ganske elementært.
Så siger fru Sandy Brinck, at Socialdemokratiet stemte for ældreydelsen, fordi man var enig i, at der var et problem.
Det var bare lidt sent, man fandt ud af det.
Det var sådan set vores pointe.
Det var lidt sent, man fandt ud af det.
Der var nogle andre, der lige skulle overtage magten, inden Socialdemokratiet fandt ud af, at der var nogle pensionister, der faktisk havde for dårlige vilkår og skulle have et løft.
Da vi så laver en aftale, stemmer man for, og så siger man nu, at den i øvrigt var rigtig tosset.
Det er jo det, Socialdemokratiet kommer med i dag. Så nævner hr. Ole Sohn hjemmeservice.
Vi synes, det er fornuftigt at kigge på hjemmeserviceordningen.
Vi tror, at mange af de folk, der er i beskæftigelse i hjemmeservice i dag, stadig væk vil være det, bl.a. også, fordi man fastholder hjemmeservice til bl.a. vores ældre medborgere, og de medarbejdere vil der være behov for i kommunerne.
Det er nogle af dem, der er allerbedst til at pleje og yde omsorg hjemme i folks hjem, og derfor tror vi, at de vil kunne bruges de steder.
De er en værdifuld arbejdskraft.
Med hensyn til portostøtten har vi selv tidligere påpeget, at man burde kigge på portostøtten, og vi har også sagt igen i år, at vi synes, det er fornuftigt nok, at det bliver bragt til debat.
Det, vi så mangler at få frem i dagens lys, er jo præcis hvordan - specielt også i forhold til den pulje på 30 mio. kr., der så ligger i Kulturministeriet - den pulje skal udmøntes til at kompensere for nogle af de besparelser, der sker på området.
Det ved vi ikke noget om endnu.
Det regner vi med at få løftet sløret for, når finanslovforhandligerne starter.
Det, der er dejligt, vil jeg sige til hr. Nicolai Wammen, er den utrolige interesse, der er kommet, for at hjælpe de pensionister, der har det økonomisk dårligt, efter at Dansk Folkeparti efter valget fik sat det på dagsordenen.
Hvis man bare har lidt historiekendskab - og her taler jeg altså ikke om historie fra Anden Verdenskrig, men bare sådan et par år tilbage - vil man kunne huske, at vi har haft en socialdemokratisk ledet regering i ca. 10 år.
Så får vi et regeringsskifte.
Så får Dansk Folkeparti sat fokus på, at der faktisk er en masse pensionister i det her land, der har for dårlige økonomiske vilkår, og vi får sat en ydelse af til dem, hvorefter Socialdemokratiet nu kommer og siger: Vi vil gøre det endnu bedre.
Vi vil meget, meget mere, end I vil.
Vil I ikke godt sammen med os gøre det?
Det var da pragtfuldt.
Jamen er det ikke herligt?
Det er jo en helt ny dagsorden i forhold til dengang, vi havde socialdemokratisk ledede regeringer, og hvor finansministeren altså var en socialdemokrat.
Det er pragtfuldt.
Så jeg vil bestemt tage det som noget godt, at vi nu kan diskutere med regeringen, hvordan vi finder en god ordning på det her, og vi kan bruge de socialdemokratiske stemmer til at presse regeringen til at få en så god ordning for pensionisterne som overhovedet muligt.
Det skal så finansieres, og det vil vi diskutere, for der skal være en holdbar økonomi i det her land, i modsætning til, vil jeg så sige, hvad der er tilfældet med den plan, Socialdemokratiet har lagt frem, som jo ikke hænger sammen økonomisk.
Men det har vi jo diskuteret en del timer før det her.
Så vil jeg sige til hr. Ole Sohn: Det er ikke mærkeligt, at der er en skævhed i forhold til, hvor man kan tage arbejde.
Der er jo en årsag til, at EU har besluttet, at det er EU-landene, der kan lave en ordning over for de nye østeuropæiske lande.
Det er jo, fordi lønniveauet er så alarmerende skævt, at det giver en stor skævhed i forhold til danske arbejdere, hvis de risikerer at blive løbet over ende af østeuropæisk arbejdskraft.
Tyskland og Østrig har valgt modellen.
Hvorfor i alverden skulle vi ikke også kunne gøre det i Danmark til glæde for de folk, der så kan komme i arbejde her i Danmark, i stedet for at lade de ledige i stikken, som SF jo foreslår at vi gør i forbindelse med Øståbningen?
Så vil jeg sige til hr. Villy Søvndal, som siger, at vi plyndrer kommunerne for milliardbeløb: Hvor gør vi det henne?
Kan hr. Villy Søvndal ikke lige dokumentere det?
Den kommuneaftale, som er vedtaget, giver kommuner og amter ekstra 2,7 mia. kr., og det er et plus.
Man kan altid diskutere, om det skulle have heddet to komma noget andet eller 3 eller 5 eller 7 eller 10 milliarder. Man kan altid diskutere niveauet.
Men det er et plus, det er da ikke et minus.
Så hvordan kan vi nu få skudt i skoene, at vi plyndrer kommunerne for milliardbeløb?
Det hænger ganske enkelt ikke sammen.